Reikferðaskip við bryggju í Keypmannahavn. Stendur tað til danska Eindarlistan, so skulu reikferðaskip ikki longur sleppa at sigla til Keypmannahavnar. Flokkurin stúrir fyri luftdálking og dámar heldur ikki hetta slagið av ferðavinnu. -Tað er neyðugt at broyta ferðavinnuna, og hon skal eisini gerast burðardygg. Vit skulu hava ferðafólk, sum eru her í longri tíð, og ikki bara koma higar ein lítlan túr at síggja Lítlu havfrúnna og Amalienborg, sigur Line Barfod, sum er spískkandidatur fyri Eindarlistan til yvirborgarstjóraembætið í Keypmannahavn. Eindarlistin heldur, at dúvast skal heldur upp á ferðafólk, sum koma til Keypmannahavnar við toki. -Vit hava eina ógvusliga veðurlagskreppu í løtuni, og tað sær ikki út til, at politikararnir á Christiansborg koma við nøkrum skilagóðum í bræði, so vit eru noydd at gera eitthvørt í Keypmannahavn, sigur Line Barfod við TV 2. Undan kommunuvalinum varð roknað við, at Eindarlistin fór at verða næststørstur í Keypmannahavn.